หุ้นกลุ่มก่อสร้างฟื้นตัว
ตั้งแต่ปีนี้กินยาวถึงปี2557 รับเหมาฯขนาดเล็ก-MILL
6 ก.ย. 2555

ตั้งแต่ปีนี้กินยาวถึงปี2557 รับเหมาฯขนาดเล็ก-MILL
ธุรกิจรับเหมาก่อสร้างวัสดุก่อสร้างขนาดเล็ก TRC-NWR ได้ดีงานในประเทศ STPI หวังสถิติปี 2557 MILL ฟื้นปีนี้
นายภาสิต ลี้สกุล ผู้อำนวยการสายงานพัฒนาโครงการและการลงทุน บริษัท ทีอาร์ซี คอนสตรัคชั่น (TRC) กล่าวว่า บริษัทจะกลับมาฟื้นตัวในปี 2556 แม้ขณะนี้รายได้และกำไรเริ่มกลับมาเติบโตจากปีที่ผ่านมา และการที่บริษัทศึกษาเข้าไปลงทุนในโรงไฟฟ้าในกัมพูชา ซึ่งกำลังหารืออยู่ 2-3 ราย ถ้าได้ผลตอบแทนเกิน 20% ก็พร้อมลงทุนทันที รวมถึงการทำธุรกิจพลังงานทดแทนน่าจะเป็นโอกาสย้ายจากตลาดหลักทรัพย์ เอ็ม เอ ไอ ไปตลาดหลักทรัพย์แห่งประเทศไทย 
สำหรับรายได้ปีนี้น่าจะอยู่ที่ 3,500-4,000 ล้านบาท ปรับเพิ่มขึ้นหลังมีโครงการประมูลจำนวนมาก และก่อนสิ้นปีน่าจะได้งานใหม่ 1 โครงการ ทำให้งานในมือเพิ่มมาอยู่ที่ 5,500 ล้านบาท 
นางอนิลรัตน์ นิติสาโรจน์ ผู้จัดการฝ่ายพัฒนาธุรกิจและกฎหมาย บริษัท เอสทีพีแอนด์ไอ (STPI) กล่าวว่า บริษัทจะกลับมาฟื้นตัวนับจากปีนี้ และจะมีกำไรสูงสุดเป็นประวัติการณ์อีกครั้งในปี 2557 ซึ่งจะมากกว่าที่เคยทำได้ในปี 2551 ที่มีรายได้ 7,101 ล้านบาท กำไรสุทธิ 991 ล้านบาท หลังจากได้งานที่ออสเตรเลียกว่า 2.3 หมื่นล้านบาท ในโครงการ LCHTHYF LNG MODULE ซึ่งจะก่อสร้างแล้วเสร็จภายในปี 2558
“ปีนี้จะรับรู้รายได้จากโครงการนี้เพียง 5% ที่เหลือจะทยอยรับรู้ในปีหน้าต่อเนื่องถึงปี 2558 โดยปีหน้าคาดว่าจะมีรายได้ 6,000-8,000 ล้านบาท ส่วนปีนี้รายได้น่าจะเป็นไปตามเป้าหมาย โดยครึ่งหลังรายได้น่าจะใกล้กับครึ่งปีแรกที่ทำได้ 1,270 ล้านบาท”
นายสิทธิชัย ลีสวัสดิ์ตระกูล ประธานกรรมการบริหารและกรรมการผู้จัดการ บริษัท มิลล์คอนสตีลอินดัสทรีส์ (MILL) กล่าวว่า ปีนี้ผลประกอบการกลับมาฟื้นตัวได้ดีในทุกด้าน และการเปิดประชาคมอาเซียน (เออีซี) จะทำให้ความต้องการใช้เหล็กในประเทศต่อปีเป็น 60 ล้านตัน จาก 16.5 ล้านตัน 
นายปสันน สวัสดิ์บุรี รองกรรมการผู้จัดการอาวุโส แผนกธุรกิจใหม่และวางแผนกลยุทธ์ บริษัท เนาวรัตน์พัฒนาการ (NWR) กล่าวว่า จะล้างขาดทุนสะสมที่มีอยู่ 160 ล้านบาทในปีหน้า โดยเงินจะมาจากกำไรจากการดำเนินงาน และเชื่อมั่นว่าบริษัทได้ผ่านจุดต่ำสุดแล้ว และจากนี้ไปเป็นขาขึ้นของธุรกิจแล้ว